תקרית יער רנדלשם

8pxהמיקום של התקרית
תקרית יער רנדלשם מתייחסת לשני אירועים נודעים של מפגשים מהסוג הראשון שהתרחשו לכאורה בלילות של 26 ו-28 בדצמבר 1980 במחוז סאפוק שבמזרח אנגליה, כאשר במהלכם עשרות עדים שונים, בהם אנשי צבא ותושבים מקומיים, צפו באורות בלתי מוסברים ובמה שנדמה כנחיתה לכאורה של חללית ביער רנדלשם (Rendlesham) הנמצא בסמוך לבסיס "וודברידג'" של חיל אוויר הבריטי, אשר היה בשימוש של חיל האוויר האמריקאי באותה העת. התקרית נחשבת לאחת מהתקריות העב"מים הנודעות ביותר בבריטניה ומכונה לעיתים "הרוזוול של בריטניה".

למרות שהאירועים מתועדים היטב על ידי עדי ראייה שונים (הן אנשי צבא והן תושבים מקומיים) ולמרות שזהו אחד מהמפגשים מהסוג הראשון לכאורה המכילים את כמות הממצאים הגדולה ביותר (עקבות קרינה רדיואקטיבית, סימני נחיתה, תזכיר רשמי המאשר את האירועים אשר נכתב על ידי בכיר בחיל האוויר אמריקני וקלטת אודיו המתעדת את האירוע כולו בזמן ההתרחשות אשר נוצרה על ידי אותו הקצין), האירוע עדיין נותר שנוי במחלוקת, כאשר ישנם ספקנים שונים הטוענים כי האורות הבלתי מוסברים נוצרו למעשה מהמגדלור הסמוך. בשנת 2002 משרד הביטחון הבריטי פרסם דו"ח רשמי אודות האירוע, באורך 178 עמודים, אך אשר לא הכיל שום מסקנות קונקרטיות.

ההסבר המאוחר ביותר מובא בטענת העיתונאי הבריטי דייוויד קלארק מדצמבר 2018, שהתקרית הייתה מתיחה שארגנו חיילי קומנדו בריטיים, כדי לנקום במאבטחים האמריקאים של בסיס "וודברידג'" על מעצר וחקירה משפילה של חיילים בריטיים שבחנו את נוהלי האבטחה בבסיס (ראו בהמשך הדף).

התקרית ביער רנדלשם

26 בדצמבר 1980 

בלילה של 26 דצמבר 1980 גורדון לביט, תושב הכפר סודבורן הממוקם כ-10 קילומטרים צפון מזרחית ליער רנדלשם, הבחין באובייקט משונה המרחף מעל לחצר האחורית שלו. זמן קצר לאחר מכן השומרים באזור השער המזרחי של בסיס חיל האוויר "וודברידג'" דיווחו לראשונה על אורות מוזרים שריחפו לכאורה מעל לצמרות יער רנדלשם הנמצא במרחק של כ-500 מטרים מהבסיס. משום שבתחילה עלה החשד שמדובר במטוס קטן שהתרסק ועלה בלהבות, שלושת חיילי הסיור נשלחו לכיוון האורות ביער על מנת לחקור במה מדובר.

שניים מהחיילים נכנסו לתוך היער לעבר מקור האור. לטענתם של החיילים, הבחינו ביער בעצם מתכתי וזוהר בצורת משולש שריחף בגובה של פחות מחצי מטר מהקרקע. לטענתם העצם היה בצבע שחור, רוחבו היה כשניים עד שלושה מטרים לערך בבסיסו וגובהו היה כשני מטרים, ובנוסף לכך היה חקוק עליו כיתוב מוזר הדומה לכתב חרטומים מצרי. לטענתו של הסמל ג'יימס פניסטון הוא הצליח אף ללכת עד וסביב העצם, לצלם אותו, לעשות רישומים של מה שראה, ואפילו נגע בעצם.

לטענת החיילים, לאחר שהיו בקרבת העצם במשך 45 דקות, העצם החל להתרומם לאיטו לגובה של מעט יותר ממטר והחל להתרחק במהירות מאוד איטית ולתמרן בין העצים, כעבור כשתי דקות כבר היה במרחק של 250 מטר מהם, העצם נעצר והחל להתרומם ולצאת מהיער ומעל לצמרות העצים עד לגובה של כ-300 מטר, העצם נעצר לשנייה אחת ובהבזק פתאומי טס במהירות אדירה מעלה ונעלם מעיניהם.

לאחר עלות השחר החיילים חזרו לקרחת היער לאזור שבו ראו את העצם. כאשר הגיעו למקום הבחינו בממצאים שהעידו על כך שלכאורה התקיימה נחיתה במקום – הענפים של העצים היו שבורים מצמרות העצים ועד לקרקעית וגזעי העצים היו משופשפים. בנוסף לכך, הבחינו בשלושה שקעים בקרקע, שהצביעו על כלי כבד עם שלוש רגליים שעמד במקום. החיילים יצרו יציקות גבס של השקעים בקרקע (אשר הוצגו בהמשך בתוכניות טלוויזיה שונות שעסקו במקרה). כמו כן, החיילים ביצעו בדיקות קרינה שהעידו על נוכחות של קרינה גבוהה מהרגיל באזור שבו לכאורה נחת העצם.

28 בדצמבר 1980 
הקלטת אודיו באורך 17 דקות ו-57 שניות שהותרה לפרסום על ידי משרד הביטחון הבריטי המתעדת את האירוע בזמן ההתרחשות. הקלטת האודיו הופקה על ידי לוטננט קולונל צ'ארלס האלט במהלך התצפית של ליל 28 בדצמבר 1980 .
ב-28 בדצמבר 1980, בשעה 3 לפנות בוקר, ארבעה שומרים שסיירו באזור השער המזרחי של בסיס של חיל האוויר "וודברידג'" הבחינו שוב באורות מוזרים שנחתו ביער רנדלשם הסמוך לבסיס. החיילים יצרו קשר עם מרכז הביטחון בבסיס. בעקבות כך, מפקד הבסיס לוטננט קולונל צ'ארלס האלט, אשר היה נחוש בדעתו לברר את מקור התופעה, ארגן קבוצה של תריסר חיילים אשר יצאו לעבר מקור האור ביער רנדלשם.

כאשר הקבוצה הגיעה לקצה היער צוות החיילים הבחינו באור חזק במיוחד שבקע מהיער. לפתע, החיילים הבחינו באובייקט שריחף מבעד לעצים ופנה מזרחה, התפצל לחמישה אובייקטים לבנים זוהרים שונים אשר המריאו אל על ונעלמו. לאחר מכן החיילים הבחינו בשלושה אובייקטים בלתי מזוהים שתמרנו בשמיים במשך כשעה. בסביבות השעה 4 בבוקר האלט הורה לחיילים לסיים את האירוע ולחזור לבסיס.

אחרית דבר 

ב-13 ינואר 1981 הגיש לוטננט קולונל צ'ארלס האלט דו"ח בדבר התקרית למשרד הביטחון הבריטי. האירוע נחשף לראשונה בתקשורת בצהובון הבריטי ניוז אוף דה וורלד ב-2 באוקטובר 1983, בכתבה שכותרתה היה "עב"ם נחת בסאפוק - וזה רשמי". הכתבה התבססה על עדותו של הטייס האמריקני לשעבר לארי וורן, כאשר באותה הכתבה הוא זוהה בשם הבדוי "ארט וולאס".

בשנת 2002 משרד הביטחון הבריטי פרסם דו"ח רשמי אודות האירוע, באורך 178 עמודים, ובשנת 2008 הפכו כל מסמכי משרד הביטחון הבריטי שעסקו בתקרית זמינים להורדה באתר הארכיון הלאומי של הבריטי בחלק נפרד הממוקד באירועים הקשורים לתופעת העב"מים בלבד.

עדויות וסברות מאוחרות 
בשנת 2015 טען צ'ארלס האלט, בן 75 באותה שנה, שבנוסף לכך שהוא עצמו ראה את העב"מ, יש בידיו עדויות של מי שהיו בעת האירוע מפעילי מכ"ם בבסיס חיל האוויר המלכותי "בֶּנְטְווֹטֶרס" ובנמל התעופה הצבאי "ווֹטישם", שהם אכן זיהו עב"ם באזור יער רנדלשם.

אולם, עוד בשנת 2013 הסביר העיתונאי וחוקר הפולקלור הבריטי דייוויד קלארק, שהתמחה בפרשיות מסתורין שלא נפתרו (באנגלית: X-Files), שאי אפשר להגיע לחקר האמת בגלל הנטייה לייפות את הסיפורים. לאחר שחקר את מסמכי התקרית במשך מספר שנים, בדצמבר 2018 טען קלארק שמקור הסיפור הוא מתיחה שארגנו חיילי קומנדו בריטיים על חשבון אנשי חיל האוויר האמריקאי. לדברי קלארק, הקומנדו הבריטי נהג לבחון בשגרה את נוהלי האבטחה בבסיס "וודברידג'", לאור ההנחה שהבסיס מהווה מטרה לסוכנים סובייטיים בגלל שלכאורה אוחסנו בו ראשי נפץ גרעיניים. באחד מלילות אוגוסט 1980 צנחו באזור חיילי קומנדו, כשהם לא מודעים לכך שציוד המכ"ם האמריקאי שודרג. הם נעצרו מיד בידי המאבטחים האמריקאים, נחקרו ושוחררו כעבור 18 שעות. לטענתם, הם הושפלו בחקירה, והאמריקאים כינו אותם "חוצנים". לדברי החיילים, הם נעלבו מכך שכונו "חוצנים" במדינתם. הם לא התלוננו על ההשפלה, ובחודשים הבאים תכננו לנקום וארגנו את המתיחה כ"שעשוע לערב של חג המולד", אך המתיחה יצאה מכלל שליטה אחרי שהאלט החליט לצאת עם חייליו ליער בלילה השני להופעת האורות, ולקח איתו מכשיר הקלטה.

בתגובה להסבר של קלארק, פורסמו עדויות נוספות שתומכות כביכול בטענת העב"ם, בהן תמליל קטע מההקלטה שעשה האלט במהלך סיורו ביער ב-27 באוגוסט 1980, ובו הוא נשמע אומר: "אוקיי, אנחנו מביטים בזה. אנחנו נמצאים כנראה במרחק 200 או 300 יארד. זה נראה כמו עין שקורצת אליך ... וההבזק כל כך בוהק דרך האמר"ל, שהעין כמעט נכווית". לתמליל זה צורפו עדויות וטענות נוספות:
 ניק פופ, שעבד במשרד ההגנה הבריטי משנת 1985 עד 2006, אמר שלא היה מדובר במראה מעורפל של אורות בשמיים, אלא העב"ם נחת בפועל.
 סרג'נט אדריאן בוסטינצה, איש המשטרה הבריטית שהיה מעורב בחקירת התקרית בזמנה, סיפר ש"זה" הופיע ונעלם בין העצים לסירוגין, ובשלב מסוים "זה" ריחף.
 בינואר 2015, אזרח בריטי שטייל עם כלבו, העלה ליוטיוב סרטון וידאו שבו נראים אורות מבזיקים בין העננים כשמתחתיהם חג מסוק. לטענת טיילור, הוא צילם את הסרטון במקום שבו התרחשה התקרית בשנת 1980. נייג'ל ווטסון, שחיבר ספר בנושא חקירות אירועי עב"מים, הטיל ספק בעדות זו וטען שהאורות יכולים להיות משהו שגרתי לגמרי, אם לא מדובר בתעלול פרסומת.

יער רנדלשם כיום 
על אף שיער רנדלשם היה אזור מיוער למדי בשנת 1980 בעת שאירעה לכאורה התקרית, אזור זה נהרס כמעט לחלוטין במהלך סופת הוריקן הרסנית שאירעה באזור בשנת 1987. בעקבות כך חלקים נרחבים מיער רנדלשם ניטעו מחדש. עם זאת, עדיין ניתן לזהות את האזורים הקשורים לאירוע זה. עם השנים הרשויות המקומיות סימנו את המסלול שכולל את המקומות החשובים ביותר שקשורים לתקרית, בהם קרחת היער בה האובייקט נחת כביכול.

בתחילת המסלול הוצב לוח מידע ממתכת המכיל מפה של היער, כאשר באופן ברור מסומנים המיקומים הקשורים לתקרית ותיאור בסיסי של האירועים שלכאורה קרו במקום בסוף דצמבר 1980.

בתרבות הפופולרית 
בשנת 2014 יצא לאור סרט אימה בריטי בשם "The Rendlesham UFO Incident", ובארצות הברית הוא נקרא "Hangar 10". הסרט, המצולם בסגנון פאונד פוטג', נעשה בהשראת פרשת התקרית משנת 1980, ועלילתו עוסקת בשלושה חברים שיצאו לחפש מטמון זהב ביער רנדלשם, צילמו עב"ם, ואחרי שפעולת ציוד הניווט שלהם השתבשה, הם מצאו עצמם נתונים לאיום של חוצן. הסרט בוים על ידי דניאל סימפסון, בעצמו תושב סאפוק שהתמחה בפרשה.

קישורים חיצוניים 

 מידע בארכיון הרשמי של ממשלת בריטניה 
 ראיון שהתקיים בתוכנית האירוח של לארי קינג בו השתתפו בין היתר צ'ארלס האלט וג'יימס פניסטון 
 בריטניה חושפת "תיק X" משלה - פורסם ב-CNN ב-29 בנובמבר 2002 
 חובבי העב"מים מתכנסים ביער - פורסם ב-BBC News ב-27 בדצמבר 2005 
 משרד הביטחון הבריטי יחשוף בפני הציבור את התיקים הנוגעים לתצפיות בעב"מים - פורסם בהגארדיאן ב-2 במאי 2007 
 השר הוזהר מפני "רוזוול בריטי" - פורסם ב-BBC News ב-17 באוגוסט 2009 
 המסמכים הרשמיים של משטרת מחוז סאפוק הנוגעים לתקרית - כפי שפורסמו באתר suffolk.police.uk

הערות שוליים

עצמים בלתי מזוהים
אנגליה: היסטוריה
1980 במדע
1980 בממלכה המאוחדת

de:Liste von UFO-Sichtungen#Rendlesham-Forest-Zwischenfall